Document ID: 32001D0849

Komisijas Lēmums
(2001. gada 30. novembris),
ar ko groza Komisijas Lēmumu 98/371/EK par dzīvnieku veselības nosacījumiem un veterināro sertifikāciju svaigas gaļas importam no konkrētām Eiropas valstīm, ņemot vērā dažus aspektus saistībā ar Poliju
(izziņots ar dokumenta numuru C(2001) 3818)
(Dokuments attiecas uz EEZ)
(2001/849/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes jautājumiem, importējot liellopus, aitas, kazas, cūkas un svaigas gaļas produktus no trešām valstīm [1], kurā jaunākie grozījumi izdarīti ar Direktīvu 97/79/EK [2], un jo īpaši tās 14., 15. un 16. pantu,
tā kā:
(1) Dzīvnieku veselības nosacījumi un veterinārā sertifikācija svaigas gaļas importam no konkrētām Eiropas valstīm ir paredzēta Komisijas Lēmumā 98/371/EK [3], kurā jaunākie grozījumi izdarīti ar Lēmumu 2001/774/EK [4].
(2) Lietošanai pārtikā paredzētas svaigas cūku sugas mājdzīvnieku gaļas imports no Polijas nebija atļauts dzīvnieku veselības stāvokļa dēļ, jo īpaši attiecībā uz klasiskā cūku mēra kontroli.
(3) Polijas iestādes iesniedza lūgumu atļaut eksportēt cūkgaļu Kopienā un to pamatoja ar datiem par cūku veselības stāvokli un klasiskā cūku mēra kontroli Polijā.
(4) 2001. gada maijā Komisija veica veterināro pārbaudi, lai novērtētu dzīvnieku veselības stāvokli Polijā, jo īpaši attiecībā uz klasisko cūku mēri.
(5) pamatojoties uz pārbaudes ziņojumu un papildinformāciju, kurus iesniedza Polijas iestādes, cūku veselības stāvoklis Polijā attiecībā uz klasisko cūku mēri ir apmierinošs.
(6) Tāpēc Polijai var atļaut eksportēt cūkgaļu uz Kopienu ar dažiem nosacījumiem attiecībā uz ēdienu atlieku izmantošanu cūku barošanā. Polijas iestādes ir apņēmušās cūkgaļas eksportam izveidot sarakstu ar cūku novietnēm, kuras ir regulārā veterināro iestāžu pārraudzībā un kurās vajadzības gadījumā veic pārbaudes, lai nepieļautu nekādu ēdienu atlieku izmantošanu cūku barošanā.
(7) Attiecīgi jāgroza Lēmums 98/371/EK.
(8) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lēmumu 98/371/EK groza šādi:
a) Lēmuma II pielikumu aizstāj ar šā lēmuma I pielikumu;
b) Lēmuma IV pielikumu aizstāj ar šā lēmuma II pielikumu.
2. pants
Šis lēmums ir adresēts dalībvalstīm.
Briselē, 2001. gada 30. novembrī

Labels: 0
3
17
18